Vliegduif haal R14 500 op veiling | News24
Vliegduif haal R14 500 op veiling
Die Oos-Kaap Nasionale Hokveiling het 86 wedvlugduiwe van regoor die land aangebied wat groot belangstelling onder 70 duiweboere uitgelok het.
“Soos verwag, was daar groot belangstelling in die Poggenpoel-duiwe en die wenner van die hoofwedvlug vanaf Ladybrand was ’n duif van niemand anders nie, as Mnr. Poggenpoel,” sê Hennie le Roux van die Despatch Posduifklub.
“Poggenpoel het sy wenduif teruggekoop vir ’n rekordbedrag van R14 500. ’n Duiweboer van Welkom het teen hom gebie.”
Volgens Le Roux kom dié duif uit ’n wen-familie en gaan nou na die broeihok waar dit hopelik nog wenners vir Poggenpoel gaan teel.
Die Suid-Afrikaanse Posduif-organisasie (SANPO) het die Nasionale Hok vir ’n verdere jaar aan die Oos-Kaap toegeken en Despatch Posduifklub sal die hok bestuur.
“Duiweboere in Nelson Mandela-baai is bevoorreg om só ’n hok in hulle midde te mag hê. Dit is die enigste hok in die land wat onder die beheer is van SANPO is,” sê Le Roux.
Die duif-inname vir die 2016 seisoen is reeds oop en daar word tussen 600 en 800 inskrywings verwag. Om dit meer bekostigbaar te maak is die inskrywingsfooi vir die seisoen na R900 per duif verlaag. Groep-inskrywings is R4 900 vir 7 duiwe.
“Volgens die begroting van SANPO behoort die totale prysgeld in die omgewing van R200 000 te wees. Dit is te sê as daar meer as 600 duiwe in die hok gaan wees,” sê Le Roux.
Belangstellendes, nie noodwendig duiweboere nie, word uitgenooi om in te skryf. Sindikate kan gevorm word tussen duiweboere en belangstellendes uit die publiek. Vir meer inligting bel Boertjie Nell by 083 709 2067.